《丁未归舟会昌写怀》
明代·张天赋

会昌城外山苍苍，会昌城下水汪汪。天风送我东归航，潇然图书何物长。

收拾清风做一囊，收拾明月做一箱。风月满载归叶冈，白云堆里閒徜徉。

有时披风风味香，有时抹月月色光。有时频酌酒无量，有时狂吹笛无腔。

有时狂歌彻穹苍，有时把笔挥毫芒。寒制芰荷为衣裳，饥采紫芝为口粮。

渴饮月窟为神浆，倦来高枕卧北窗。梦魂不入利名场，怡然亦敢誇羲皇。

芒鞋信步无颠僵，看饱花红柳绿庄。百年乘云还帝乡，风清月白终茫茫。

作者简介：张天赋（一四八八—一五五五），字汝德，号叶冈，别号爱梅道人。兴宁人。少负才名，从湛甘泉游，闻性命之学。明世宗嘉靖十一年（一五三二）贡生，为县令祝枝山所赏识。尝讲学于崇正书院，凡三修县志，并与修《广东通志》及《武宗实录》。由拔贡任浏阳丞，署县事。以病乞归。年六十七。有《叶冈诗集》四卷。清咸丰《兴宁县志》卷九有传。张天赋诗，以明嘉靖刊本《叶冈诗集》为底本。